汪广洋
班枝花曲
班枝花，光烨烨，照耀交州二三月。
交州人家花满城，满城花开未抽叶。
焜煌隔水散霞彩，幂历缘空张锦缬。
信非韩郎丹染根，恐是杜宇啼成血。
啼成血，著树枝，点缀秾芳也自奇。
岭南到处足种此，岭北居人稀见之。
秾芳晓落花时雨，东家西家具鸡黍。
当门笑拾玛瑙钟，持向城南踏春去。
交州地暖春归早，一夕东风为谁老。
翠苞半拆渐吐绵，雪花填满行人道。
越娃携筐争采绵，采绵盈筐胜万钱。
搓就琼簪腻如茧，丝成冰缕细如烟。
细如烟，千万缕，绵绵到底知几许？的的灯煤夜结花，轧
轧机声暗相语。
停梭掩袂那得眠，吉贝相将下机杼。
并刀裁剪秋江云，与郎为衣白且新。
乡社年丰载春酒，郎试新衣赛海神。
从今只种班枝树，开花结子两成趣。
劝郎切莫种垂杨，引惹长条系愁绪。